1984 m. žiemos olimpinės žaidynės

1984 m. žiemos olimpinės žaidynės arba XIV žiemos olimpinės žaidynės įvyko 1984 m. vasario 8 – 19 d. Sarajeve, tuometinėje Jugoslavijos Socialistinėje Federacinėje Respublikoje (dabartinėje Bosnijoje ir Hercegovinoje). Tai buvo pirmosios žiemos olimpinės žaidynės, surengtos socialistinėje šalyje.

Miesto rinkimai 

Dėl teisės rengti žaidynes taip pat varžėsi Saporas (Japonija) ir Geteborgas (Švedija). Nugalėtojas paskelbtas 1978 m. gegužės 18 d. Atėnuose (Graikija) įvykusio Tautinio olimpinio komiteto (TOK) posėdžio metu. Pirmąjį balsavimo turą laimėjo Saporas, tačiau antrajame Sarajevas aplenkė Japonijos miestą trijų balsų persvara.

Olimpinis deglas 

Žaidynių deglas buvo uždegtas Olimpijoje (Graikija) ir tuomet lėktuvu nugabentas į Dubrovniką (tuometinė Jugoslavijos SFR, dabartinė Kroatija). Deglo maršruto ilgis Jugoslavijos teritorijoje sudarė 5289 km. Paskutinioji deglą nešė ir olimpinę ugnį atidarymo ceremonijos metu Koševo stadione įžiebė dailiojo čiuožimo atstovė kroatė Sandra Dubravčič.

Žymūs faktai 

 Slidininkas slovėnas Jure Franko iškovojo pirmąjį Jugoslavijos SFR medalį žiemos olimpinių žaidynių istorijoje. Slalomo milžino rungtyje jis pelnė sidabrą.
 Suomė Marja-Liisa Hämäläinen laimėjo visas tris moterų slidinėjimo rungtis.
 Kanadietis Gaétan Boucher ir vokietis Karin Enke, atstovavęs Vokietijos Demokratinei Respublikai (VDR), iškovojo po du aukso medalius greitojo čiuožimo rungtyse.
 VDR atstovavusios moterys greitojo čiuožimo rungtyje laimėjo 9 medalius iš 12 (4 aukso, 4 sidabro ir 1 bronzos).
 Austrija pirmą kartą žiemos olimpinių žaidynių istorijoje iškovojo tik 1 medalį (Anton Steiner pelnė bronzos apdovanojimą kalnų slidinėjimo rungtyje). Iki tol Austrija per 13 žiemos olimpinių žaidynių iškovojo 87 medalius.
 Biatlonininkas iš Norvegijos Eirik Kvalfoss laimėjo visų trijų spalvų medalius.
 Amerikiečiai dvyniai Phil ir Steve Mahre slalomo rungtyje užėmė pirmas dvi vietas.
 Pirmą kartą surengtos parodomosios neįgaliųjų slidinėjimo varžybos.
 Lamine Guèye iš Senegalo tapo pirmuoju juodaodžiu, dalyvavusiu žiemos olimpinėse žaidynėse.
 Pirmą kartą žaidynių uždarymo ceremonija surengta uždaroje patalpoje – Zetra arenoje, kurioje vyko dailiojo čiuožimo varžybos ir ledo ritulio finalinė kova. Sekantį kartą uždarymo ceremonija uždaroje patalpoje vyko 2010 m. Vankuveryje (Kanada).

Žaidynių talismanas 

Jugoslavijos laikraščių skaitytojai oficialiu žaidyniu talismanu iš šešių pretendentų išrinko vilką Vučko, kurį sukūrė slovėnų dailininkas Jože Trobec. Talismanu taip pat pretendavo tapti burundukas, ėriukas, kalnų ožys, dygliuotis ir sniego gniūžtė.

Sporto šakos

Parodomosios varžybos 

 Neįgaliųjų slidinėjimas

Medalių lentelė

Dalyviai 

Sarajevo olimpinėse žaidynėse dalyvavo 49 šalių atstovai (tuometinis žiemos olimpinių žaidynių rekordas). Pirmą kartą žiemos olimpiadoje dalyvavo Egipto, Monako, Puerto Riko, Senegalo ir Mergelių salų sportininkai. Pirmą kartą olimpinėse žaidynėse apskritai dalyvavo Taivanas, iki tol boikotavęs olimpiadas.

Viso žaidynėse dalyvavo 1255 sportininkai:

Lietuva Sarajevo olimpiadoje 

Sarajevo olimpinėse žaidynėse Sovietų Sąjungai atstovavęs biatlonininkas Algimantas Šalna, kartu su rusais Dmitrijumi Vasiljevu ir Jurijumi Kaškarovu bei baltarusiu Sergejumi Bulyginu, laimėjo aukso medalį estafečių 4 po 7,5 km varžybose ir tapo pirmuoju Lietuvos sportininku, iškovojusiu žiemos olimpinių žaidynių auksą. A. Šalna taip pat dalyvavo individualiose 10 km lenktynėse, kuriose užėmė penktąją vietą.

Šaltiniai

Nuorodos 
 
 Oficiali svetainė
 Žaidynių programa 

Žiemos olimpinės žaidynės
1984 sporte